EL

Βρυξέλλες, 05.04.2006

COM(2006) 150 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με τη θέση της Ευρωπαϊκής Κοινότητας όσον αφορά την προσαρμογή στην τεχνική πρόοδο του κανονισμού 51 της Οικονομικής Επιτροπής των Ηνωμένων Εθνών για την Ευρώπη

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Από τότε που άρχισε να ισχύει ο κανονισμός 51 της ΟΕΕ/ΗΕ σχετικά με το θόρυβο των οχημάτων με κινητήρα (αυτοκίνητα, φορτηγά και λεωφορεία), οι εφαρμοστέες οριακές τιμές μειώθηκαν πολλές φορές, την τελευταία δε φορά το 1995. Η τελευταία αυτή μείωση δεν είχε τα αναμενόμενα αποτελέσματα και οι μελέτες που ακολούθησαν έδειξαν ότι η μέθοδος μέτρησης δεν αντικατοπτρίζει πλέον την πραγματική οδηγική συμπεριφορά. Ως εκ τούτου, αποφασίστηκε ότι, πριν μειωθούν εκ νέου οι οριακές τιμές, είναι κατ’ αρχάς απαραίτητο να καταρτιστεί ένας νέος κύκλος δοκιμών και να ευθυγραμμιστούν καλύτερα οι συνθήκες οδήγησης όσον αφορά το θόρυβο με τις πραγματικές συνθήκες οδήγησης.

Μια ομάδα εργασίας της ΟΕΕ/ΗΕ ετοίμασε τροποποίηση του κανονισμού 51. Η εν λόγω τροποποίηση θα αντικαταστήσει το ισχύον πρωτόκολλο δοκιμών με μια καλύτερη μέθοδο μέτρησης η οποία αναπαράγει τα επίπεδα του θορύβου που δημιουργείται κατά τη συνήθη οδήγηση σε αστικές περιοχές. Η ομάδα εργασίας συζήτησε επίσης σχετικά με τη θέσπιση νέων οριακών τιμών και προτείνει τη θέσπισή τους με σχετικά μακρές μεταβατικές περιόδους.

Μολονότι η Επιτροπή πιστεύει ότι η νέα μέθοδος δοκιμής μπορεί να είναι κατάλληλη, έχει την εντύπωση ότι η ομάδα εργασίας προσπαθούσε να την καθιερώσει εσπευσμένα και ότι δεν πραγματοποιήθηκε σωστή αξιολόγηση αντικτύπου. Το ίδιο πιστεύει και για τις οριακές τιμές. Ως εκ τούτου, η Επιτροπή δεν ενέκρινε το έγγραφο της ομάδας εργασίας και προτείνει τις ακόλουθες βελτιώσεις:

(1) Πρέπει να πραγματοποιηθεί αξιολόγηση αντικτύπου πριν από τη θέσπιση της νέας μεθόδου ή οποιωνδήποτε οριακών τιμών.

(2) Η Επιτροπή προσφέρθηκε εθελοντικά να πραγματοποιήσει την αξιολόγηση αντικτύπου.

(3) Προκειμένου να λάβει η Επιτροπή αντιπροσωπευτικά στοιχεία για μια σωστή αξιολόγηση αντικτύπου, προτείνει να εφαρμόζουν οι αυτοκινητοβιομηχανίες παράλληλα την παλιά και τη νέα μέθοδο μέτρησης. Η παλιά μέθοδος θα εξακολουθήσει να απαιτείται για τη λήψη της έγκρισης τύπου και η νέα μέθοδος θα χρησιμοποιείται για σκοπούς παρακολούθησης.

(4) Όταν θα έχει συλλεγεί ικανοποιητικός αριθμός αντιπροσωπευτικών στοιχείων, η Επιτροπή θα ολοκληρώσει την αξιολόγηση αντικτύπου και θα προτείνει οριακές τιμές. Τότε θα λήξει η διαδικασία παρακολούθησης.

Η παρούσα πρόταση περιορίζει τη διάρκεια και την έκταση της διαδικασίας παρακολούθησης. Για παράδειγμα, ορισμένες κατηγορίες εγκρίσεων θα εξαιρούνται από την παρακολούθηση και η διάρκεια θα περιοριστεί στα δύο έτη.

Το θέμα υποβλήθηκε στην επιτροπή για την προσαρμογή στην τεχνική πρόοδο (ΕΠΤΠ) στις 14 Φεβρουαρίου 2006. Κατά την εν λόγω συνεδρίαση η ΕΠΤΠ δεν εξέδωσε ευνοϊκή γνώμη σχετικά με την πρόταση της Επιτροπής. Ως εκ τούτου, προτείνεται, σύμφωνα με τη διαδικασία της επιτροπολογίας, να υποβληθεί το σχέδιο στο Συμβούλιο για περαιτέρω συζήτηση. Εντός τριών μηνών από τη λήψη του, το Συμβούλιο θα αποφανθεί σχετικά με την πρόταση με ειδική πλειοψηφία. Εάν κατά τη λήξη της εν λόγω περιόδου το Συμβούλιο δεν έχει εγκρίνει την πράξη ούτε έχει διατυπώσει αντιρρήσεις, η πρόταση θα εγκριθεί από την Επιτροπή σύμφωνα με την απόφαση 1999/468/ΕΚ του Συμβουλίου.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με τη θέση της Ευρωπαϊκής Κοινότητας όσον αφορά την προσαρμογή στην τεχνική πρόοδο του κανονισμού 51 της Οικονομικής Επιτροπής των Ηνωμένων Εθνών για την Ευρώπη

(Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 97/836/ΕΚ του Συμβουλίου της 27ης Νοεμβρίου 1997 ενόψει της προσχωρήσεως της Ευρωπαϊκής Κοινότητας στη συμφωνία της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958») [1], και ιδίως την πρώτη περίπτωση του άρθρου 4 παράγραφος 2,

την πρόταση της Επιτροπής [2]

Εκτιμώντας τα ακόλουθα:

(1) Όταν μια πρόταση για την προσαρμογή ενός κανονισμού της Οικονομικής Επιτροπής των Ηνωμένων Εθνών για την Ευρώπη που επισυνάπτεται στην αναθεωρημένη συμφωνία του 1958 – κανονισμός που δεσμεύει την Κοινότητα δυνάμει των διατάξεων της απόφασης 97/836/EΚ, παράρτημα ΙΙ – τίθεται σε ψηφοφορία στη διοικητική επιτροπή που συστάθηκε σύμφωνα με το άρθρο 1 παράγραφος 2 της εν λόγω συμφωνίας, η ψήφος που θα δώσει η Επιτροπή μπορεί να εγκριθεί σύμφωνα με τη διαδικασία που εφαρμόζεται για τις τεχνικές προσαρμογές σε οδηγίες σχετικά με την έγκριση τύπου οχημάτων με κινητήρα.

(2) Με βάση την πείρα και τις τεχνικές εξελίξεις, οι απαιτήσεις σχετικά με ορισμένα στοιχεία ή χαρακτηριστικά που καλύπτονται από τον κανονισμό ΟΕΕ/ΗΕ αριθ. 51 πρέπει να αναπροσαρμοστούν.

(3) Σχέδιο απόφασης της Επιτροπής υποβλήθηκε στην επιτροπή για την προσαρμογή στην τεχνική πρόοδο που συστάθηκε βάσει της οδηγίας 70/156/ΕΟΚ του Συμβουλίου της 6ης Φεβρουαρίου 1970 περί προσεγγίσεως των νομοθεσιών των κρατών μελών που αφορούν την έγκριση τύπου των οχημάτων με κινητήρα και των ρυμουλκουμένων τους. Η εν λόγω επιτροπή δεν διατύπωσε ευνοϊκή γνώμη σχετικά με το σχέδιο απόφασης κατά τη συνεδρίαση της 14ης Φεβρουαρίου 2006. Συνεπώς, σύμφωνα με τη διαδικασία της επιτροπολογίας, η Επιτροπή πρέπει να υποβάλει στο Συμβούλιο πρόταση σχετικά με τα ληπτέα μέτρα,

ΑΠΟΦΑΣΙΖΕΙ:

Άρθρο 1

Το σχέδιο τροποποίησης του κανονισμού της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) που αναφέρεται στο παράρτημα εγκρίνεται.

Άρθρο 2

Η Ευρωπαϊκή Κοινότητα, εκπροσωπούμενη από την Ευρωπαϊκή Επιτροπή, ψηφίζει υπέρ του σχεδίου τροποποίησης του κανονισμού που αναφέρεται στο άρθρο 1 στην ψηφοφορία που θα πραγματοποιηθεί στη συνεδρίαση της διοικητικής επιτροπής στις 22 ή 23 Ιουνίου 2006 στο πλαίσιο της 139ης συνεδρίασης του “Παγκόσμιου Φόρουμ για την Εναρμόνιση των Κανονισμών για τα Οχήματα” της ΟΕΕ/ΗΕ ή, κατά περίπτωση, όταν τεθεί σε ψηφοφορία σε μεταγενέστερη συνεδρίαση.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Η ψήφος των Ευρωπαϊκών Κοινοτήτων αφορά το ακόλουθο έγγραφο:

Κανονισμός αριθ.51 | TRANS/WP.29/2006/31 TRANS/WP.29/2006/31/Προσθ. 1 |

[1] ΕΕ L 346 της 17.12.1997, σ. 78.

[2] ΕΕ C […] της […], σ. […].

--------------------------------------------------